text: Fins-al-31-de-maig-preu-reduit-en-la-matricula-dEls-Juliols - Facultat de Física - Universitat de Barcelona - Universitat de Barcelona
  Fins al 31 de maig, preu reduït en la matrícula d'Els Juliols
  Notícia | 24-05-2018
  Ja està oberta la matrícula per al programa d'Els Juliols 2018, que ofereix un preu reduït en les inscripcions per als cursos de 20 hores que es formalitzin abans del 31 de maig. En total, la UB proposa aquest estiu un centenar de cursos de gairebé tots els àmbits del coneixement i, com a principal novetat d'aquesta edició, n'hi ha una vintena que s'adrecen especialment a públic professional i que tenen una durada més curta: 16, 12 i 8 hores.
  La 22a edició dels cursos d'estiu de la Universitat de Barcelona tindrà lloc del 2 al 20 de juliol i les classes es poden fer en torn de matí o de tarda. L'oferta s'estructura en deu àrees temàtiques: des d'Art, música i cinema fins a Tecnologia i energia, passant per Economia i empresa, Filosofia o Ciències naturals i medi ambient. Al web d'Els Juliols es pot consultar el programa detallat de la formació, i també tota la informació relativa a la matrícula i el reconeixement acadèmic de l'activitat.
  La majoria dels cursos d'Els Juliols tenen lloc a l'Edifici Històric de la Universitat de Barcelona. La resta, en funció de les seves característiques, s'imparteixen als municipis de l'Hospitalet de Llobregat, Montmeló, Sant Joan Despí, Santa Coloma de Gramenet, Viladecans, Vilafranca del Penedès, i especialment a Cornellà del Llobregat, on del 2 al 6 de juliol es fan quatre cursos en el marc de la novena edició de la Universitat d'Estiu de les Dones.